b'\n_START_ARTICLE_\nHaimasy\xc3\xb6p\xc3\xa4\n_START_SECTION_\nRiskitekij\xc3\xa4t\n_START_PARAGRAPH_\nTupakointi aiheuttaa arviolta 30\xc2\xa0% kaikista todettavista haimasy\xc3\xb6p\xc3\xa4tapauksista. My\xc3\xb6s muita riskitekij\xc3\xb6it\xc3\xa4 tunnetaan. 10 prosentilla haimasy\xc3\xb6p\xc3\xa4potilaista sairautta on esiintynyt suvussa aiemmin. Alkoholi altistaa haimasy\xc3\xb6v\xc3\xa4lle v\xc3\xa4lillisesti: sen runsas k\xc3\xa4ytt\xc3\xb6 kasvattaa kroonisen haimatulehduksen riski\xc3\xa4, ja t\xc3\xa4m\xc3\xa4 taas on yksi haimasy\xc3\xb6p\xc3\xa4riski\xc3\xa4 kasvattavista tekij\xc3\xb6ist\xc3\xa4._NEWLINE_Nuuska on useissa tutkimuksissa yhdistetty haimasy\xc3\xb6p\xc3\xa4\xc3\xa4n. Sen k\xc3\xa4ytt\xc3\xa4jill\xc3\xa4 on yli kaksinkertaisesti suurempi sairastumisriski kuin henkil\xc3\xb6ill\xc3\xa4, jotka eiv\xc3\xa4t k\xc3\xa4yt\xc3\xa4 nuuskaa._NEWLINE_Haimasy\xc3\xb6p\xc3\xa4\xc3\xa4 voi ehk\xc3\xa4ist\xc3\xa4 oikeanlaisella ruokavaliolla. Jotkin tutkimukset ovat havainneet yhteyden liikalihavuuden ja liikunnallisten harrasteiden puutteen sek\xc3\xa4 haimasy\xc3\xb6v\xc3\xa4n v\xc3\xa4lill\xc3\xa4._NEWLINE_Haimasy\xc3\xb6v\xc3\xa4n riski kasvaa i\xc3\xa4n my\xc3\xb6t\xc3\xa4. Suurin osa sairastuneista sijoittuu ik\xc3\xa4haarukkaan 60\xe2\x80\x9380. Nuoremmillakin sairautta voi esiinty\xc3\xa4 satunnaisesti, varsinkin jos sit\xc3\xa4 on esiintynyt aiemmin suvussa. Suomessa ei ollut 1990-luvun alkupuolella yht\xc3\xa4\xc3\xa4n alle 25-vuotiasta haimasy\xc3\xb6p\xc3\xa4\xc3\xa4n sairastunutta._NEWLINE_Haimasy\xc3\xb6p\xc3\xa4 on yleisemp\xc3\xa4\xc3\xa4 miehill\xc3\xa4, mutta naispuolisten potilaiden m\xc3\xa4\xc3\xa4r\xc3\xa4 on ollut viime aikoina kasvussa. Sairauden esiintyvyys on muita suurempi afroamerikkalaisilla, diabeetikoilla ja autismikirjon ihmisill\xc3\xa4.\n_START_SECTION_\nOireet\n_START_PARAGRAPH_\nHaimasy\xc3\xb6p\xc3\xa4 on usein alkuvaiheessaan oireeton. My\xc3\xb6hemmin voi esiinty\xc3\xa4 muun muassa kipua vatsassa ja sel\xc3\xa4ss\xc3\xa4, laihtumista sek\xc3\xa4 ihon kellastumista. Joskus esiintyy my\xc3\xb6s ripulia ja oksentelua._NEWLINE_Tavallisimmat et\xc3\xa4pes\xc3\xa4kkeiden kohteet haiman adenokarsinoomassa ovat maksa, vatsakalvo ja keuhkot.\n_START_SECTION_\nTutkimukset\n_START_PARAGRAPH_\nPotilaille, joiden ep\xc3\xa4ill\xc3\xa4\xc3\xa4n sairastavan haimasy\xc3\xb6p\xc3\xa4\xc3\xa4, tehd\xc3\xa4\xc3\xa4n yleens\xc3\xa4 ensimm\xc3\xa4iseksi ultra\xc3\xa4\xc3\xa4nitutkimus. Mahdollisia tutkimustapoja on kuitenkin useita.\n_START_SECTION_\nEnnuste ja hoito\n_START_PARAGRAPH_\nHaimasy\xc3\xb6v\xc3\xa4n ennuste on huonompi kuin yhdenk\xc3\xa4\xc3\xa4n muun sy\xc3\xb6v\xc3\xa4n. Keskim\xc3\xa4\xc3\xa4r\xc3\xa4inen elinajan ennuste on vain puoli vuotta diagnoosista. Viiden vuoden kuluttua diagnoosin saamisesta en\xc3\xa4\xc3\xa4 2,5\xc2\xa0% potilaista on elossa._NEWLINE_Sek\xc3\xa4 solunsalpaajat (sytostaatit) ett\xc3\xa4 immuunihoidot tehoavat huonosti haimasy\xc3\xb6p\xc3\xa4\xc3\xa4n. Haimasy\xc3\xb6v\xc3\xa4n ensisijainen hoitomuoto on yleens\xc3\xa4 leikkaus. Pankreatikoduodenektomian eli Whipplen leikkauksen j\xc3\xa4lkeen haimasy\xc3\xb6v\xc3\xa4n viisivuotisennuste on noin 20\xc2\xa0% ja mahdollisesti jopa 40\xc2\xa0%, ellei tauti ole levinnyt imusolmukkeisiin. Jos koko sy\xc3\xb6p\xc3\xa4kudosta ei voida poistaa, leikkauksella on mahdollista lievitt\xc3\xa4\xc3\xa4 taudin oireita._NEWLINE_Kemoterapiassa voidaan haimasy\xc3\xb6v\xc3\xa4n kohdalla hy\xc3\xb6dynt\xc3\xa4\xc3\xa4 esimerkiksi fluorourasiili\xc3\xa4, kapesitabiinia ja gemsitabiinia.'